29.9.2023
RO
Jurnalul Oficial al Uniunii Europene
C 349/61
1.5.
CESE solicită Comisiei să elaboreze orientări comune pentru a monitoriza accesul la servicii de aprovizionare cu apă și de salubritate de calitate și la prețuri accesibile (4) și disparitățile spațiale, sociale și de gen aferente la nivelul statelor membre și al UE, și să cartografieze situația actuală și să monitorizeze periodic evoluțiile.
Datele ar trebui să fie fiabile, valide și disponibile publicului.
Acest lucru este, de asemenea, necesar pentru a respecta articolul 16 litera (a) din Directiva (UE) 2020/2184 a Parlamentului European și a Consiliului din 16 decembrie 2020 privind calitatea apei destinate consumului uman (5), iar CESE se așteaptă ca propunerea Comisiei Europene de reformare a Directivei privind tratarea apelor urbane reziduale (DTAUR) (6), care introduce un articol 19 privind accesul la salubritate, să fie adoptată.
1.6.
CESE propune Comisiei ca viitoarea revizuire a Directivei privind apa potabilă să includă garanția accesului universal la servicii de aprovizionare cu apă și de salubritate, astfel cum este prevăzut în ODD 6 al ONU.
CESE recomandă Comisiei să adopte orientări comune pentru stabilirea prețului apei și a salubrizării, în cadrul cărora statele membre să își poată dezvolta cadrele de reglementare dependente de context.
Aceste orientări ar trebui să respecte dreptul omului la apă și principiul nedegradării, similar celui recomandat de ONU cu privire la drepturile omului și accesul la apă potabilă și salubritate.
1.7.
CESE subliniază că plata serviciilor de alimentare cu apă și de salubrizare nu ar trebui să compromită îndeplinirea altor nevoi sociale.
Prin urmare, CESE solicită Comisiei să realizeze o prezentare generală a măsurilor aplicate în toate statele membre în ceea ce privește accesibilitatea prețurilor și, în mod specific, în ceea ce-i privește pe consumatorii vulnerabili.
Pe baza acestei prezentări generale, Comitetul solicită Comisiei să elaboreze orientări comune pentru statele membre pentru a identifica gospodăriile cu probleme legate de accesibilitatea prețurilor și, în mod specific, pe consumatorii vulnerabili, precum și măsuri de abordare a problemelor respective.
Aceste orientări ar trebui să garanteze că niciun utilizator aflat într-o situație de vulnerabilitate nu este deconectat de la alimentarea cu apă (7).
Măsurile ar trebui să se bazeze pe o viziune holistică a situațiilor gospodăriilor afectate și ar trebui să aplice instrumente de politică socială, măsuri de politică în domeniul locuințelor și măsuri specifice privind serviciile de alimentare cu apă și de salubrizare într-un mod specific contextului.
Principiul solidarității ar trebui să fie luat în considerare în ceea ce privește finanțarea unor astfel de măsuri.
Pe lângă finanțarea publică, ar trebui analizate forme inovatoare de finanțare, de exemplu, stabilirea unor fonduri specifice încorporate în facturile de apă.
1.8.
CESE recomandă ca UE să adopte și să consolideze cadrele de reglementare privind contractele de concesiune a apei pentru a gestiona apa ca un bun public și nu ca o marfă care poate fi comercializată.
Astfel de cadre de reglementare ar trebui:
(a) să fie aliniate la drepturile omului;
(b) să promoveze durabilitatea ecosistemelor acvatice;
(c) să fie stabilite și puse în aplicare în mod transparent, cu participarea publicului;
(d) să completeze cadrul drepturilor de concesiune cu instituțiile publice pentru a recupera drepturile de utilizare a apei în schimbul unei compensații echitabile și să le realoce în timpul crizelor cauzate de secetă utilizatorilor aflați în situații de urgență.
1.9.
CESE observă că există o diferență fundamentală între gestionarea publică și cea privată a apei și că în ambele se pot găsi exemple pozitive și negative.
Cu toate acestea, gestionarea privată, din cauza concentrării sale asupra profitului, poate întâmpina dificultăți în îndeplinirea cerinței fundamentale de universalitate a serviciului, adică deservirea populației în proporție de 100 %.
CESE consideră că gestionarea publică a apei se află într-o poziție mai bună pentru a garanta accesul universal la apă și la sistemele de canalizare la un preț echitabil și cu standarde de calitate adecvate, precum și refacerea și protejarea ecosistemelor.
(4) (5) (6) (7)
Completarea monitorizării prevăzute în Directiva privind apa potabilă [Directiva (UE) 2020/2184].
JO L 435, 23.12.2020, p. 1.
„Identifică persoanele care nu au acces sau care au acces limitat la apa destinată consumului uman, inclusiv grupurile vulnerabile și marginalizate, precum și motivele pentru o astfel de lipsă de acces” https://eur-lex.europa.eu/legalcontent/RO/TXT/PDF/?uri=CELEX:32020L2184 Propunere de directivă a Parlamentului European și a Consiliului privind epurarea apelor uzate urbane [COM(2022) 541 final, 2022/0345 (COD)].
A se vedea și: https://www.aquapublica.eu/article/news/access-water-and-sanitation-must-be-priority-commission-action-planimplement-pillar